**Felhívás a Pannon Egyetem nappali képzéseire felvételt nyert hallgatók részére**

Ajka város Önkormányzata a 2/2022. (I. 28.) önkormányzati rendeletének megalkotásával ösztöndíjat alapított a Pannon Egyetem nappali rendszerű képzéseire (felsőfokú szakképzés, alap-, mesterképzés) jelentkező és oda felvételt nyerő tanulók tanulmányainak támogatására.

Az ösztöndíj mértéke: 15.000 Ft/hó

Az ösztöndíj elnyerésére a rendelet 1. mellékletében szereplő adatlap benyújtásával lehet jelentkezni. Az adatlap letölthető, vagy személyesen igényelhető az Ajkai Közös Önkormányzati Hivatal Önkormányzati Irodáján (Városháza, III. emelet 308. iroda) A hallgató az adatlapot minden tanulmányi félév megkezdésekor az alábbi határidők betartásával nyújthatja be:

 az első félévre október 15-ig,

 **a második félévre február 28-ig**.

Az ösztöndíj félévenként 5 hónapra, összesen maximum 10 félév időtartamra folyósítható.

**Az első félévet követően ösztöndíjra csak az a hallgató lesz jogosult, aki a félévet sikeresen abszolválta és legalább 3,5 tanulmányi átlagot ér el.**

Az ösztöndíjra jelentkezőkkel a polgármester köt támogatási szerződést.

Az ösztöndíj összegét a megállapodás megkötése után minden hónap 15-ig utalja az ajkai Közös Önkormányzati Hivatal a hallgató részére.

A hallgató a vizsgaidőszakok eredményes befejezését a leckekönyv bemutatásával, vagy a felsőfokú intézmény tanulmányi osztályának – az ösztöndíjszámítás alapjául szolgáló kreditindex-átlagot is kimutató – igazolásával a téli vizsgaidőszak befejezését követően március 31. napjáig, a nyári vizsgaidőszak lezárását követően október 31. napjáig rendelkezésre álló jogvesztő határidőn belül köteles bizonyítani.

Amennyiben a hallgató az ösztöndíj folyósításához szükséges dokumentumok benyújtását elmulasztotta úgy ösztöndíjra a következő fél évben nem lesz jogosult.

**Ajka, 2024. február 8.**

 **Schwartz Béla**

 **polgármester**